কক্সবাজার প্রেসক্লাবে স্বাস্থ্যমন্ত্রী নাসিম : আগামি নির্বাচন হবে সংবিধান মতে বিজয়ের মাসে | Cox Bangla - কক্সবাংলা
Home কক্সবাজার কক্সবাজার প্রেসক্লাবে স্বাস্থ্যমন্ত্রী নাসিম : আগামি নির্বাচন হবে সংবিধান মতে বিজয়ের মাসে
কক্সবাজার প্রেসক্লাবে স্বাস্থ্যমন্ত্রী নাসিম : আগামি নির্বাচন হবে সংবিধান মতে বিজয়ের মাসে
সংবাদ বিজ্ঞপ্তি(২৫ ডিসেম্বর) :: আগামি নির্বাচন সংবিধান অনুযায়ী হবে বলে জনিয়েছেন স্বাস্থ্য ও পরিবার কল্যান মন্ত্রী এবং ১৪ দলের মুখপাত্র মোহাম্মদ নাসিম এমপি। তিনি বলেন, জাতীয় নির্বাচন অনুষ্ঠিত হবে আগামি বিজয়ের মাসে। এটি হবে বিশ্বের অন্যান্য দেশের মত সংবিধান মোতাবেক। তাতে বেগম জিয়া যতই যা কিছু বলুক না কেন। আর এই নির্বাচনে জনগণ যে রায় দেবে, সেটি হাসিমুখে মেনে নেবে আওয়ামী লীগ।
সোমবার বেলা ১১ টায় কক্সবাজার প্রেসক্লাবে আয়োজিত সাংবাদিকদের জন্য প্রধানমন্ত্রীর অনুদানের চেক হস্তান্তর অনুষ্ঠানে তিনি একথা বলেন। এ অনুষ্ঠানের আয়োজন করে কক্সবাজার সাংবাদিক ইউনিয়ন।
মোহাম্মদ নাসিম বলেন, বর্তমান সরকার দুর্যোগ মোকাবেলায় শতভাগ সক্ষম। প্রকৃতি সৃষ্ট দুর্যোগের মত শক্তভাবে মানব সৃষ্ট রোহিঙ্গা সমস্যাও সামাল দিতে পেরেছে সরকার। দেশে অবস্থান করা অবস্থায় যদি কেউ রোগাক্রান্ত হয়, তাহলে তাকে সুস্থ করা সহজ।
কিন্তু কেউ যদি বাইরের দেশ থেকে রোগ নিয়ে এদেশে প্রবেশ করে তখন সেই সমস্যা সমাধান করা অত্যন্ত কষ্টসাধ্য। কিন্তু এত বিপুল সংখ্যক রোহিঙ্গাদের মধ্যে একজনও বিনা চিকিৎসায় মারা যায়নি। বিভিন্ন ধরণের ভ্যাকসিন ও চিকিৎসার মাধ্যমে বিপুল সংখ্যক রোহিঙ্গাদের নিয়ন্ত্রণে নিয়ে আসা হয়েছে।
এতে আরও বক্তব্য রাখেন কক্সবাজার সদর-রামু আসনের সাংসদ সাইমুম সরওয়ার কমল, মহেশখালী-কুতুবদিয়ার সাংসদ আশেক উল্লাহ রফিক, জেলা প্রশাসক মো. আলী হোসেন, কক্সবাজার পৌরসভার মেয়র (ভারপ্রাপ্ত) মাহবুবুর রহমান,বাংলাদেশ ফেডারেল সাংবাদিক ইউনিয়ন (বিএফইউজে) এর সদস্য অ্যাড. আয়াছুর রহমান,কক্সবাজার সিভিল সার্জন ডা. আব্দুস সালাম,প্রবীণ সাংবাদিক প্রিয়তোষ পাল পিন্টু।
পরে প্রধানমন্ত্রী শেখ হাসিনার অনুদান পাওয়া কক্সবাজারের সাতজন সংবাদ কর্মী জাহেদ সরওয়ার সোহেল বাংলাদেশ টেলিভিশন, শাহজাহান চৌধুরী শাহীন চ্যানেল টেন, সারওয়ার আজম মানিকচ্যানেল আই , কামরুল ইসলাম মিন্ট একাত্তর টেলিভিশন, নেছার আহম্মদ বৈশাখী টেলিভিশন, সাঈদ জালাল উদ্দিন ও রাশেদুল মজিদ দৈনিক সকালের কক্সবাজারকে প্রধানমন্ত্রী শেখ হাসিনা প্রদত্ত অনুদানের চেক বিতরণ করেন মন্ত্রী। ।